આ પ્રકારે કન્યા બીજાની કિસ્મત ચમકાવી શકતી, પણ તેનું પોતાનું નસીબ ગ્રહો, નક્ષત્રો અને રાશિને આધીન હતું. એ વિશે ગરુડ મહાપુરાણમાં નોંધ્યું છે કે, ‘જો કન્યા મેષ લગ્નમાં જન્મે તો તે વાંઝણી થાય છે. વૃષભ લગ્નમાં જે કન્યા જન્મે તે વધુ પ્રમાણમાં કામવાસનાયુકત થાય છે. મિથુન લગ્નમાં જન્મે તે સુભગા એટલે કે સારા ભાગ્યવાળી થાય છે. કર્ક લગ્નમાં જન્મે તે કન્યા ભવિષ્યમાં વેશ્યા થાય છે. સિંહ લગ્નમાં જન્મે તે ભવિષ્યમાં થોડા પુત્રોવાળી થાય છે. કન્યા લગ્નમાં જન્મે તે રૂપસંપન્ન થાય છે. તુલા લગ્નમાં જન્મે તે કન્યા રૂપ તથા ઐશ્વર્યને પ્રાપ્ત કરે છે. વૃશ્ચિક લગ્નમાં જન્મે તે કન્યા કર્કશા કે તીવ્ર સ્વભાવની થાય છે. ધન લગ્નમાં જન્મે તે કન્યાને ભવિષ્યમાં સૌભાગ્ય પ્રાપ્ત થાય છે. મકર લગ્નમાં જન્મે તે નીચ કુળમાં જાય છે. કુંભ લગ્નમાં જન્મે તે ભવિષ્યમાં થોડાં સંતાનોવાળી થાય છે અને મીન લગ્નમાં જન્મે તે કન્યા વૈરાગ્યથી યુકત થાય છે.